Information til forældre

Forkølelsessår

Der har været tilfælde af forkølelsessår. Læs denne vejledning, og informer personalet, hvis dit barn viser tegn på forkølelsessår.

Forkølelsessår (herpes) er en virussygdom, der viser sig som grupper af småblærer på huden.

De fleste mennesker smittes med sygdommen allerede i barnealderen, men kun en mindre del får symptomer.

Om smitte

Smitte overføres med væske fra blærerne, typisk via hænderne. Den hyppigste smitteoverførsel sker fra raske smittebærere, der udskiller virus i spyttet.

Smitteperiode: Smitter fra dannelse af blærer og til blærerne er tørret ind.

Om forebyggelse

Korrekt håndhygiejne og en god rengøringsstandard er vigtig for forebyggelsen af smittespredning.

Renlighed og håndvask kan nedsætte smitteoverførsel, men denne kan dog ikke helt undgå hverken i eller uden for institution, da de fleste smittes af raske smittebærere.

Symptomer

Inkubationstid: 2-12 dage.

Oftest begynder sygdommen med rødme, prikken og kløe af huden på det sted, hvor blærerne senere kommer frem. Efter et par dage opstår 1-2 mm store væskefyldte, tætsiddende blærer, hyppigt omkring munden. Blærerne brister hurtigt og bliver til sår. Efter 1 uges tid tørrer udbruddet ind.

Ved det første udbrud kan der tillige være utilpashed, hævede lymfeknuder og undertiden

temperaturforhøjelse. Mundslimhinden kan også være angrebet. Senere herpesudbrud angriber kun huden, oftest kun på et mindre område.

Udbruddene kommer ofte igen samme sted i forbindelse med anden sygdom, og hos nogle kan solbadning og saltvand være årsag til fornyet udbrud.

Behandling

Forløbet kan afkortes med virusdræbende midler. Når der er dannet blærer, kan man bruge en udtørrende zinkpasta.

Komplikationer

Forkølelsessår hos et barn kan undertiden forurenes med bakterier og give anledning til børnesår.

Komme i institution

Et barn med herpesudbrud må gerne komme i institution eller skole. En undtagelse er, hvis der er kommet infektion i forkølelsessåret.